Μητροπολίτης Μαντινείας και Κυνουρίας Επιφάνιος

Ο Μητροπολίτης Επιφάνιος (κατά κόσμον Βασίλειος Καραγεώργος, Τριανταίικα Αιτωλοακαρνανίας, 23 Νοεμβρίου 1971) είναι Έλληνας θεολόγος και ιεράρχης της Εκκλησίας της Ελλάδος, ο οποίος διατελεί Μητροπολίτης Μαντινείας και Κυνουρίας από το 2024.

 Βιογραφικά στοιχεία 
Ο κατά κόσμον Βασίλειος Καραγεώργος γεννήθηκε στα Τριανταίικα Αιτωλοακαρνανίας το 1971 και αποφοίτησε από την δευτεροβάθμια εκπαίδευση στο Αγρίνιο. Στην συνέχεια φοίτησε και πήρε πτυχίο από την Ανωτέρα Εκκλησιαστική Σχολή Αθηνών και την Θεολογική Σχολή του Εθνικού και Καποδιστριακού Πανεπιστημίου Αθηνών.

Στις 5 Δεκεμβρίου 1998 εκάρη μοναχός, λαμβάνοντας το όνομα Επιφάνιος προς τιμήν του Αρχιμανδρίτη Επιφανίου Θεοδωρόπουλου, ενός από τους πλέον διακεκριμένους θεολόγους. Την επόμενη μέρα, 6 Δεκεμβρίου, χειροτονήθηκε διάκονος και στις 31 Μαΐου του επόμενου έτους πρεσβύτερος από τον Μητροπολίτη Αιτωλίας και Ακαρνανίας Θεόκλητο. Υπηρέτησε ως εφημέριος των ενοριών Προφήτου Ηλιού Σταμνάς και Αγίου Βασιλείου Ελαιοφύτου, ενώ μέχρι την ημέρα της αποχώρησης του απο την Μητρόπολη Αιτωλίας και Ακαρνανίας διακόνησε ως προϊστάμενος του Ιερού Μητροπολιτικού Ναού Αγίου Σπυρίδωνος της Ιεράς Πόλεως Μεσολογγίου.

Στις 25 Νοεμβρίου 2005 έλαβε το οφφίκιο του αρχιμανδρίτη από τον Μητροπολίτη Αιτωλίας και Ακαρνανίας Κοσμά. Κατά τα έτη της αρχιερατείας του Μητροπολίτη Κοσμά υπηρέτησε ως Γενικός Αρχιερατικός Επίτροπος και αργότερα ως Πρωτοσύγγελος της Ιεράς Μητροπόλεως. Διακόνησε το θείο κήρυγμα, τον τομέα της νεότητας και της φιλανθρωπίας. Συνέγραψε άρθρα θρησκευτικού και πνευματικού περιεχομένου και έλαβε μέρος σε διάφορα συνέδρια ως εκπρόσωπος της Ιεράς Μητροπόλεως Αιτωλίας και Ακαρνανίας. 

Στις 6 Οκτωβρίου 2022 ο Επιφάνιος προτάθηκε στο τριπρόσωπο για την εκλογή νέου Μητροπολίτη Αιτωλίας και Ακαρνανίας. Τα αποτελέσματα είχαν ως εξής: πρώτος (και Μητροπολίτης) αναδείχθηκε ο Αρχιμανδρίτης Δαμασκηνός Κιαμέτης με 65 ψήφους, δεύτερος ο Επιφάνιος με 32 ψήφους και τρίτος ο Μητροπολίτης Βρεσθένης Θεόκλητος με 4 ψήφους. Στις 28 Φεβρουαρίου 2023, λίγους μήνες μετά την ενθρόνιση του νέου Μητροπολίτη Δαμασκηνού, ο π. Επιφάνιος υπέβαλε την παραίτησή του από τα καθήκοντα του πρωτοσύγκελλου, του ιερατικώς προϊσταμένου του Μητροπολιτικού Ναού Αγίου Σπυρίδωνος, αλλά και από την ίδια την Μητρόπολη. 

Από τον Μάρτιο του 2023 εντάχθηκε στο δυναμικό του κλήρου της Ιεράς Αρχιεπισκοπής Αθηνών και ανέλαβε καθήκοντα προϊσταμένου στον Ιερό Ναό Αγίου Αντωνίου Άνω Πατησίων. Στις 9 Οκτωβρίου 2023, κατόπιν προτάσεως του Αρχιεπισκόπου Ιερωνύμου εξελέγη από την Ιεραρχία της Εκκλησίας της Ελλάδος βοηθός επίσκοπος της Ιεράς Αρχιεπισκοπής Αθηνών, με τον τίτλο της πάλαι ποτέ διαλαμψάσης Επισκοπής Ταλαντίου. Στις 29 Οκτωβρίου χειροτονήθηκε στον βαθμό του επισκόπου στον Μητροπολιτικό Ιερό Ναό Αθηνών από τον Αρχιεπίσκοπο Ιερώνυμο, με τη συμμετοχή αρχιερέων.

Στις 4 Οκτωβρίου 2024 εξελέγη από την Ιερά Σύνοδο της Ιεραρχίας της Εκκλησίας της Ελλάδος Μητροπολίτης Μαντινείας και Κυνουρίας με 66 ψήφους. Ενθρονίστηκε στον Μητροπολιτικό Ιερό Ναό Αγίου Βασιλείου Τριπόλεως στις 31 Οκτωβρίου 2024.

Παραπομπές

Επιφανιος
Επιφανιος
Επιφανιος
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών